b'\n_START_ARTICLE_\nFran Wiesthaler\n_START_SECTION_\n\xc5\xbdivljenje in delo\n_START_PARAGRAPH_\nFran Wiesthaler, rojen v dru\xc5\xbeini Alojza in Ne\xc5\xbee Wiesthaler rojene Jug, je ljudsko \xc5\xa1olo in prve tri razrede  gimnazije obiskoval v Celju, nadaljeval v Mariboru  (1863-1868) nato v Gradcu \xc5\xa1tudiral slovanske jezike in klasi\xc4\x8dno filologijo (1868-1872), prav tam opravil profesorske izpite iz sloven\xc5\xa1\xc4\x8dine, latin\xc5\xa1\xc4\x8dine, gr\xc5\xa1\xc4\x8dine in nem\xc5\xa1\xc4\x8dine (1873/1874). Kot suplent se je sprva zaposlil na mariborski gimnaziji (1873/1874) ter nato v Ljubljani (1874-1885), bil ravnatelj ni\xc5\xbeje gimnazije v Kranju (1885-1888), dodeljen gimnaziji v Ljubljani (1888-1890), ravnatelj ni\xc5\xbeje oziroma poznej\xc5\xa1e II. dr\xc5\xbeavne gimnazije v Ljubljani (1890-1908), vzel v letih 1908\xe2\x88\x921910 \xc5\xa1tudijski dupust zaradi dela z latinsko-slovenskim slovarjem in se 1910 upokojil kot vladni svetnik. Na starost je \xc5\xbeivel v precej\xc5\xa1nji rev\xc5\xa1\xc4\x8dini kot \xc2\xbbkronski upokojenec\xc2\xab\xc2\xa0in se pre\xc5\xbeivljal z zasebnimi in\xc5\xa1trukcijami._NEWLINE_Pisal je razprave in kritike o starej\xc5\xa1i slovenski knji\xc5\xbeevnosti (reformacija, V. Vodnik, J. Zupan, J.V. Koseski). Objavil je ve\xc4\x8d starej\xc5\xa1ih rokopisov , izdal \xc5\xa1e neobjavljene prozne spise V. Vodnika (Valentina Vodnika izbrani spisi (1890), oskrbel novo izdajo njegovih pesmi (Pesmi Valentina Vodnika, 1891) in prevodov iz gr\xc5\xa1\xc4\x8dine. Napisal je ve\xc4\x8d poljudnih \xc4\x8dlankov iz rimske kulturne in dru\xc5\xbebene zgodovine. Prizadeval si je za sistemati\xc4\x8dno izdajanje slovenskih gimnazijakih u\xc4\x8dbenikov. Izdal je nekaj vadnic za latin\xc5\xa1\xc4\x8dino ter sodeloval pri Latinsko-slovenskega slovniku za 3. in 4. razred gimnazije (1882)._NEWLINE_Njegovo najpomembnej\xc5\xa1e delo je nedokon\xc4\x8dan latinski-slovenski slovar. Zbral je skupino 20 sodelavcev, ki so po njegovi zamisli iz izvirnih latinskih besedil izpisovali in urejali gradivo. Obse\xc5\xbeno slovarsko gradivo na ve\xc4\x8d kot 3000 straneh, je bilo 1914 pripravljeno za tisk, vendar je zaradi izbruha prve svetovne vojne iz\xc5\xa1el \xc5\xa1ele leta 1923 le 1. zvezek (Latinsko-slovenski slovar/A-facilis/, 1923). Latinsko-slovenski slovar je za\xc4\x8del, na pobudo Du\xc5\xa1ana Drolca, ponovno izhajati pri Zalo\xc5\xbebi Kres, in sicer v posodobljeni obliki leta 1993  in je bil kon\xc4\x8dan leta 2007.'